钦定古今图书集成/理学汇编/学行典/第269卷 > 林公遇
## 钦定古今图书集成/理学汇编/学行典/第269卷 > 林公遇

按《八闽通志》：“林公遇，字养正，瑑之子也。曾祖遹，龙图
学士。祖埏，知沆州。与瑑三世皆早退。公遇性孝谨恬
退，初以父荫补宁化尉，不忍舍朝夕养，乞奉南岳祠。
及父丧服阕，调建之户曹，复辞不就。乃营精舍以居，
扁曰‘寒斋’。研思精理，深入奥趣，而不自以为名家。考
论古今，具有卓识，而不施之于世。闺门雍睦赡宗党”，
闾里相仿熏为善良。肥遁山林二十年，一时名公卿
若李韶、方大琮、赵以夫、杜范皆极力荐引，终不起。既
而韶复荐之，朝廷尽违其意，改合入官，主管仙都观。
及卒，学者私谥曰“文隐。”所著有《石塘闲话》《求心录》数
卷。弟养直，亦有至性。母没，养直兄弟惧戚其父，服勤
左右，跬步不离。每夜阑烛尽，犹不忍退。